Viimaste tulemuste põhjal toetab Reformierakonda 33,9, Keskerakonda 20,6 ja Eesti Konservatiivset Rahvaerakonda (EKRE) 16 protsenti valimisõiguslikest Eesti kodanikest. Reformierakonna toetus on ühe protsendi võrra madalam kui nädal tagasi, Keskerakonna toetus on praegu stabiilne ning kolmandal kohal oleva EKRE toetus on kahe nädalaga 1,9 protsenti tõusnud.

Esikolmikule järgnevad Eesti 200 üheksa, Sotsiaaldemokraatlik Erakond 8,8 ning Isamaa 6,3 protsendiga. Kümme nädalat järjest vähehaaval toetust kasvatanud Eesti 200 on tõusnud esimest korda populaarsuselt neljandaks erakonnaks.

Koalitsioonierakondi toetab kokku 42,9 ja opositsioonierakondi 42,7 protsenti vastajatest.

Tulemuste presenteerimisel on MTÜ Ühiskonnauuringute Instituut ja uuringufirma Norstat Eesti AS keskendunud viimase nelja nädala koondtulemusele. See tähendab, et valimiks kujuneb vähemalt 4000 inimest ning statistiline viga on +/- 1,55 protsenti. Sellisel kujul erakondade toetusprotsentide arvutamine tasandab üksikutes küsitlustes esinevad kõikumised, mis tulevad nii suuremast statistilisest veast kui lühiajalise mõjuga sündmustest. Nelja nädala koondtulemuste presenteerimine andis kõikide valimiseelsete küsitluste seas kõige täpsema tulemuse, erinedes tegelikest valmistulemustest maksimaalselt vaid 0,9 protsenti.